दरअसल पिछले 50 वर्षों के 'वास्तव में महान' खिलाडिय़ों में से पेले, फ्रैंज बेकनबॉर, डिएगो मैराडोना, जिनेदिन जिदान और रोनाल्डो जैसे अधिकतर फुटबॉलर विश्व कप जीतने में सफल रहे हैं। इस लिहाज से अगर अर्जेंटीना या पुर्तगाल इस बार विश्व कप जीत पाने में नाकाम रहती हैं तो फिर मौजूदा दौर के दो सबसे बेहतरीन खिलाडिय़ों- मेसी और क्रिस्टियानो रोनाल्डो का करियर फुटबॉल की दुनिया का सबसे बड़ा खिताब अपने नाम किए बगैर ही खत्म हो जाएगा। हालांकि अर्जेंटीना के मेसी को यह लग रहा होगा कि रोनाल्डो की तुलना में उनके विश्व चैंपियन बनने की संभावना थोड़ी अधिक है। इसकी वजह यह है कि अर्जेंटीना की टीम पुर्तगाल से बेहतर नजर आ रही है। क्रिस्टियानो रोनाल्डो भले ही क्लब स्तर पर गोल दागने के मामले में लगातार मेसी को चुनौती देते रहे हैं लेकिन पुर्तगाल की टीम में उनका साथ दे पाने वाले खिलाडिय़ों की कमी दिख रही है। नौ नंबर की जर्सी पहनने वाले रोनाल्डो को पुर्तगाल की तरफ से खेलते समय साथी खिलाडिय़ों से अपेक्षित सहयोग नहीं मिल पाता है जिससे गोल दागने की उनकी क्षमता भी प्रभावित होती है। पुर्तगाल की समस्या इस बात से भी बढऩे वाली है कि उसे स्पेन, मोरक्को और ईरान जैसी टीमों के साथ एक ही ग्रुप में रखा गया है। वैसे पुर्तगाल के नॉकआउट दौर में पहुंचने की पूरी संभावना है। लेकिन ग्रुप चरण में स्पेन को पीछे छोड़ पाना उसके लिए भी काफी मुश्किल होगा।